text: En si fait point le tans passa.
   Maint divers pays trespassa,
   France cercha et Alemaigne,
   Duringes, Baiviere, Bahaigne;
   Mais en Westfale ot esté
   Partout, et dou lonc et dou lé,
   Et parmi Sassoigne et en Frise.
   Ains que sa voie fust emprise
   Au lez par de devers Baiviere,
   Tant ala avant et arriere
   Que par Osteriche revint.
   En cele terre tant se tint,
   Que li sambla que raisons fu.
   Lors se sont de là esmeü
   Et s'en vinrent droit en Hongrie,
   Et de là vindrent en Prussie,
   PageV01P261
   Quant Poulane orent trespassée,
   Une terre riche et pueplée.
   Partout estoit moult honnorez ;
   Car sages estoit et senez.
   Moult savoit mener sagement
   Et en pais et lui et sa gent;
   Car bien lor avoit commandé
   Que il n'i eüst si osé
   Qui mesfeïst rien à autrui,
   Se sa gent amoient tant lui,
   Courtoisement se maintenissent
   Ne à nului riens ne tolissent.
   Et cil ne l'oublierent mie;
   Car bons sires bonne maisnie
   Fait par son bon ensaignement,
   Et s'en servent plus liement.
  